**Tuhannen dollarin nousukas** (*Safety Last*, suomeksi myös **Turvallisuus viimeiseksi** ja **Harold iskukunnossa**) on Harold Lloydin tunnetuin mykkäelokuva, joka valmistui vuonna 1923. Elokuva sai ilmestyessään hyvän vastaanoton ja vakiinnutti Lloydin paikan tärkeimpien henkilöiden joukossa varhaisen mykkäelokuvan ajalla. Elokuva huipentuu jaksoon, jossa Lloydin esittämä päähenkilö joutuu kiipeämään kerrostalon seinää ylös erilaisia koomisia vaaratilanteita kohdaten.

Elokuva
-------

*Tuhannen dollarin nousukas* on vapautunut tekijänoikeuksien rajoituksista vuonna 2019 ja on tässä kokonaisuudessaan vapaasti katsottavissa.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Pienen kaupungin poika lähtee suurkaupunkiin paremman elämän toivossa. Kotikaupunkiin jää tyttöystävä, jonka kanssa poika on luvannut mennä naimisiin kunhan ensin on rikastunut. Suurkaupungissa poika ei saavuta haluamaansa mainetta ja kunniaa vaan päätyy työskentelemään apulaiseksi tavaratalon liinavaateosastolle. Hän kuitenkin lähettelee tyttöystävälleen mahtipontisia kirjeitä menestyksestään ja upottaa vähäiset rahansa kirjeiden mukana lähettämiinsä kalliisiin lahjoihin. Menestyksestä vakuuttunut tyttö päättää tulla tapaamaan poikaa varoittamatta etukäteen. Pojalle tulee kiire yrittää peittää valheidensa jäljet.

Poika saa sattumalta kuulla, että tavaratalon johtaja tarjoaa tuhannen dollarin palkkiota hyvän mainostempun keksijälle. Hänen rakennustyöläisenä työskentelevä ystävänsä on taitava kiipeilijä, joten hän ehdottaa tavaratalolle julkisuustempausta, jossa salaperäinen mies kiipeää kerrostalon seinää ylös. Tapahtuman alkaessa paikalle kuitenkin osuu poliisi, jolla on vanhoja kaunoja mainitun ystävän kanssa, eikä tämä siksi uskalla näyttäytyä. Poika lupautuu itse kiipeämään ensimmäisen kerroksen, minkä jälkeen hänen on tarkoitus vaihtaa paikkoja ystävänsä kanssa kadulla olevan yleisön huomaamatta. Ystävä ei kuitenkaan onnistu karistamaan sitkeää poliisia kannoiltaan, joten poika joutuu kiipeämään seinää pitkin kerroksen toisensa jälkeen aina katolle saakka kehnoista kiipeilytaidoistaan huolimatta. Matkan varrelle osuvat kaikki mahdolliset vaaratilanteet. Kun hän lopulta selviää katon harjalle, tyttöystävä ottaa hänet siellä vastaan hääpuvussa.

**Juonipaljastukset päättyvät tähän.**

Tuotanto
--------

Elokuvan kohtaukset on luotu ilman erikoistehosteita ja osa kuvattiin korkeissa rakennuksissa. Vaikka Lloyd suoritti yleensä omat stunttinsa, kuitenkin kohtauksessa, jossa Lloydin esittämä hahmo kiipeää pitkin rakennuksen seinää, toimi kiipeilijänä Lloydin sijaan elokuvan tekoon innoittanut "ihmiskärpänen" Bill Strother. Elokuvan kuuluisin kohtaus, jossa Lloyd roikkuu kellon viisarista, kuvattiin erään Los Angelesin rakennuksen katolta. Vaikka kohtauksessa käytettiin hyväksi eri kamerakulmia, oli kohtaus hyvin vaarallinen ja vaativa Lloydin käsiproteesin takia. Kohtaus (kuva) on mykkäelokuvien kuuluisimpia.

Näyttelijät
-----------

|  |  |  |
| --- | --- | --- |
|  Harold Lloyd  | … |  poika (nimi palkkakuitissa Harold Lloyd)
  |
|  Mildred Davis  | … |  tyttö 
  |
|  Bill Strother  | … |  ystävä
  |
|  Noah Young  | … |  poliisi
  |
|  Westcott Clarke  | … |  osaston johtaja Stubbs
  |

Lähteet
-------

1. ↑  These 1923 Copyrighted Works Enter the Public Domain in 2019 *Lifehacker*.  13.4.2018. Viitattu 12.10.2022. (englanniksi)
2. ↑  Rogert Ebert: Safety Last (1923) *rogerebert.suntimes.com*.  3. heinäkuuta 2005.  Arkistoitu 10.9.2012. Viitattu 12. kesäkuuta 2008. (englanniksi)

Aiheesta muualla
----------------

* Mykkäelokuvasivusto